CELEX: 32021R0966
Language: hu
Date: 2021-06-11 00:00:00
Title: A Bizottság (EU) 2021/966 végrehajtási rendelete (2021. június 11.) az elkészített vagy konzervált tonhalfilé, az elkészített vagy konzervált makrélafilék és az elkészített vagy konzervált tonmakréla- vagy páncélosmakrahal-filék tekintetében az (EU) 2015/2446 felhatalmazáson alapuló rendeletben a preferenciális származásra vonatkozóan meghatározott szabályok alól a Zöld-foki-szigetek számára biztosítandó ideiglenes eltérésről

2021.6.17.   
               
               
                  HU
               
               
                  Az Európai Unió Hivatalos Lapja
               
               
                  L 214/34
               
            
         A BIZOTTSÁG (EU) 2021/966 VÉGREHAJTÁSI RENDELETE
         (2021. június 11.)
         az elkészített vagy konzervált tonhalfilé, az elkészített vagy konzervált makrélafilék és az elkészített vagy konzervált tonmakréla- vagy páncélosmakrahal-filék tekintetében az (EU) 2015/2446 felhatalmazáson alapuló rendeletben a preferenciális származásra vonatkozóan meghatározott szabályok alól a Zöld-foki-szigetek számára biztosítandó ideiglenes eltérésről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 64. cikke (6) bekezdésére és 66. cikke b) pontjára,
         mivel:
         
                     (1)
                  
                  
                     A Zöld-foki-szigetek a 978/2012/EU európai parlamenti és tanácsi rendelet (2) 1. cikke (2) bekezdésének b) pontja szerinti, a fenntartható fejlődésre és a jó kormányzásra vonatkozó különleges ösztönző előírás (a továbbiakban: általános preferenciarendszer) kedvezményezettje. Az általános preferenciarendszer (GSP) alkalmazásában a preferenciális származásra vonatkozó szabályokat – az eljárási szabályok kivételével – az (EU) 2015/2446 felhatalmazáson alapuló bizottsági rendelet (3) állapítja meg.
                  
               
                     (2)
                  
                  
                     2020. március 18-án kelt levelében a Zöld-foki-szigetek kérelmet nyújtott be az (EU) 2015/2446 felhatalmazáson alapuló rendeletben a preferenciális származásra vonatkozóan meghatározott szabályok alól az (EU) 2019/561 (4) és az (EU) 2019/620 (5) bizottsági végrehajtási rendelet által engedélyezett átmeneti eltérés meghosszabbítása iránt. A kérelem évi 5 000 tonna elkészített vagy konzervált tonhalfilére, 3 000 tonna elkészített vagy konzervált makrélafilére és 1 000 tonna elkészített vagy konzervált tonmakréla- vagy páncélosmakrahal-filére vonatkozott. A kért eltérés értelmében e termékeket akkor is a Zöld-foki-szigetekről származónak tekintik, ha nem származó halból termelték őket.
                  
               
                     (3)
                  
                  
                     A Zöld-foki-szigetek a korábbi kérelmekben előadott érvekre hivatkozva támasztotta alá az említett eltérések meghosszabbítására irányuló kérelmét, amelyek szerintük továbbra is helytállóak, nevezetesen azzal, hogy a felségvizein kifogott tonhal és makréla mennyisége kicsi, a felségvizein kívül szűkös halászati lehetőségekkel rendelkezik, és a halászati idény időtartama korlátozott. A kérelemben kiemelt további elem az, hogy a Zöld-foki-szigetek a közelmúltban fejlesztette kikötői infrastruktúráját. Ennek eredményeként nagyobb mennyiségű halat lehet kezelni annak érdekében, hogy a helyi halfeldolgozó ipar a termelési kapacitás fenntartása céljából elegendő halhoz jusson. Végül a kérelem kiemelte azokat a nehézségeket, amelyekkel a Zöld-foki-szigetek szembesül az Európai Unió és Nyugat-Afrika közötti gazdasági partnerségi megállapodás késedelmes hatálybalépése miatt. A Zöld-foki-szigetek érvelése azt hangsúlyozza, hogy a preferenciális származásra vonatkozó GSP-szabályoktól való eltérésre van szükség annak ellensúlyozása érdekében, hogy még nem lehet a még ideiglenesen nem alkalmazott gazdasági partnerségi megállapodás szerinti származási kvótákra vagy kumulációs szabályokra támaszkodni.
                  
               
                     (4)
                  
                  
                     A 952/2013/EU rendelet (Uniós Vámkódex) 64. cikkének (6) bekezdésében előírt eltérés ideiglenes jellegű, és az érintett termékekre vonatkozó származási szabályoknak és a közigazgatási együttműködésre vonatkozó követelménynek való jobb megfelelés függvénye. A preferenciális származásra vonatkozó szabályoktól való ilyen eltérés kezeléséhez a kérelmező országnak meg kell felelnie az érintett termékekre vonatkozó származási szabályoknak és az azokhoz kapcsolódó eljárásoknak, valamint biztosítania kell a megfelelő igazgatási együttműködést.
                  
               
                     (5)
                  
                  
                     E tekintetben az Európai Bizottság által az elmúlt néhány évben a 952/2013/EU rendelet 64. cikkének (6) bekezdése alapján engedélyezett eltérés keretében végzett ellenőrző intézkedések feltártak bizonyos hiányosságokat a Zöld-foki-szigetek és a tagállamok vámhatóságai közötti igazgatási együttműködés terén a származási igazolások ellenőrzése tekintetében. Ezek a hiányosságok a kért eltérésnek a Zöld-foki-szigetek által előadott indokok alapján történő elutasításához vezethetnek. A kérelem benyújtását követően azonban a Zöld-foki-szigeteknek és különösen halászati ágazatának súlyos válsággal kellett szembenéznie a Covid19-világjárvány okozta bevételkiesés miatt. A Vámkódex 64. cikkének (6) bekezdése értelmében a Bizottságnak jogában áll, hogy figyelembe vegye ezt az új helyzetet, és saját kezdeményezésére döntsön az eltérés engedélyezéséről.
                  
               
                     (6)
                  
                  
                     A Zöld-foki-szigetek számára ezért átmeneti eltérést kell biztosítani a preferenciális származásra vonatkozó szabályok azon követelménye alól, hogy a termékeket csak akkor kell a kedvezményezett országból származónak tekinteni, ha a Kombinált Nómenklatúra 3. és 16. árucsoportjába tartozó anyagokat teljes egészében az adott országban állították elő, vagy azok teljes egészében az adott országban jöttek létre. Az eltérés alkalmazásának első évében az eltérést évi 5 000 tonna elkészített vagy konzervált tonhalfilére, 3 000 tonna elkészített vagy konzervált makrélafilére és 1 000 tonna elkészített vagy konzervált tonmakréla vagy páncélosmakrahal-filére kell engedélyezni. Az Európai Unió kereskedelmi érdekeinek figyelembevétele, valamint a hazai halászati ágazat és a harmadik országok közötti tisztességes verseny fenntartása érdekében az éves mennyiséget az I. és II. mellékletben előírt mennyiségeknek megfelelően a következő években csökkenteni kell, kivéve az elkészített vagy konzervált tonmakréla- vagy páncélosmakrahal-filék esetében. Az eltérés időtartamát három évre kell korlátozni annak érdekében, hogy a Zöld-foki-szigetek kilábalhasson a Covid19-válságból, és törekedhessen a halászati ágazatban szükséges strukturális kiigazítások elvégzésére az érintett termékek származási szabályainak való megfelelés érdekében. Az eltérést azonban azzal a feltétellel kell megadni, hogy a Zöld-foki-szigetek vámhatóságai mennyiségi ellenőrzéseket végeznek az eltérés hatálya alá tartozó termékek kivitelét illetően, és nyilatkozat formájában közlik a Bizottsággal az e rendelet alapján kiállított származásmegjelölő nyilatkozatokban szereplő mennyiségeket, valamint e nyilatkozatok sorszámát.
                  
               
                     (7)
                  
                  
                     Ezenkívül helyénvaló a Zöld-foki-szigetek számára a tonhalra és makrélára vonatkozó GSP preferenciális származási szabályok szerinti eltérést azzal a feltétellel biztosítani, hogy rendszeresen jelentést tesz a Bizottság illetékes szolgálatainak azokról az intézkedésekről, amelyeket a termékek származására vonatkozó szabályoknak és a kapcsolódó eljárásoknak való megfelelés javítása, valamint a 978/2012/EU rendelet 1. cikkének (2) bekezdésében említett GSP szerinti preferenciális előírások végrehajtásához szükséges igazgatási együttműködés biztosítása érdekében hozott. Ezeket a jelentéseket pontos ütemterv szerint kell benyújtani, amelynek során a megállapított határidők bármilyen mértékű be nem tartása – egy emlékeztető és a jelentések tíz munkanapon belüli benyújtására vonatkozó felkérés megküldése után – az eltérés felfüggesztését eredményezi, melyről a zöld-foki-szigeteki illetékes hatóságokat értesíteni kell. Az ilyen felfüggesztés nem hosszabbítja meg a rendeletben és annak 1. és 2. mellékletében előírt időtartamot. Az említett jelentésekben feltüntetendő elemeket e rendelet mellékletében kell felsorolni.
                  
               
                     (8)
                  
                  
                     Az e rendelet mellékleteiben meghatározott mennyiségeket az (EU) 2015/2447 bizottsági végrehajtási rendeletnek (6) a vámkontingensek kezelését szabályozó 49–54. cikke szerint kell kezelni.
                  
               
                     (9)
                  
                  
                     Az e rendeletben előírt intézkedéseknek a rendelet kihirdetését követő napon hatályba kell lépniük, és 2021. január 1-jétől visszamenőleges hatállyal kell őket alkalmazni annak érdekében, hogy figyelembe vegyék a Zöld-foki-szigetek nehéz helyzetét, és lehetővé tegyék számára, hogy az említett időponttól kezdődően alkalmazza az eltérést az EU-ba importált termékekre.
                  
               
                     (10)
                  
                  
                     Az e rendeletben előírt intézkedések összhangban vannak a Vámkódexbizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2015/2446 felhatalmazáson alapuló rendelet 41. cikkének b) pontjától és 45. cikkétől eltérve az I. és II. mellékletben említett, a Zöld-foki-szigeteken nem származó halakból előállított termékek a Zöld-foki-szigetekről származónak tekintendők e rendelet 2., 3. és 4. cikke szerint.
         
         
            2. cikk
            
               (1)   Az eltérés a Zöld-foki-szigetekről kivitt és az Unión belüli szabad forgalomba bocsátás céljából bejelentett termékekre vonatkozik a 2021. január 1. és 2023. december 31. közötti időszakban.
            
            
               (2)   Az eltérés az I. mellékletben (tonhal) és a II. mellékletben (makréla és páncélosmakrahal) felsorolt éves mennyiségek erejéig alkalmazandó a termékekre.
            
            
               (3)   Az eltérés az (EU) 2015/2446 felhatalmazáson alapuló rendelet 43. cikkében előírt feltételek betartása mellett alkalmazható.
            
         
         
            3. cikk
            Az e rendelet I. és II. mellékletében meghatározott mennyiségeket az (EU) 2015/2447 bizottsági végrehajtási rendeletnek a vámkontingensek kezelését szabályozó 49–54. cikke szerint kell kezelni.
         
         
            4. cikk
            Az eltérés a következő feltételek teljesülése esetén kerül engedélyezésre:
            
                        1.
                     
                     
                        A Zöld-foki-szigetek vámhatóságai megteszik a szükséges lépéseket az 1. cikkben említett termékek kivitele során azok mennyiségi ellenőrzésére.
                     
                  
                        2.
                     
                     
                        A regisztrált exportőrök által kiállított származásmegjelölő nyilatkozatokon a következő bejegyzést kell feltüntetni: „Derogation – Commission Implementing Regulation (EU) 2021/966”.
                     
                  
                        3.
                     
                     
                        A Zöld-foki-szigetek illetékes hatóságai közlik a Bizottsággal azokat a mennyiségeket, amelyekre vonatkozóan e rendelet alapján származásmegjelölő nyilatkozatot állítottak ki, valamint megküldik ezen igazolások másolatait. Ezeket a jelentéseket e rendelet hatálybalépése után 6 hónappal, 18 hónappal és 30 hónappal kell megküldeni a Bizottságnak.
                     
                  
                        4.
                     
                     
                        A Zöld-foki-szigetek illetékes hatóságai a (3) bekezdésben említett jelentésekkel egy időben jelentést küldenek a Bizottságnak, amely részletes információkat tartalmaz az általuk annak érdekében hozott intézkedésekről, hogy:
                        
                                    a)
                                 
                                 
                                    biztosítsák a termékek származására vonatkozó szabályoknak és a kapcsolódó eljárásoknak való megfelelést;
                                 
                              
                                    b)
                                 
                                 
                                    biztosítsák a GSP szerinti preferenciális rendelkezések végrehajtásához szükséges igazgatási együttműködést.
                                 
                              
                  A Zöld-foki-szigetek illetékes hatóságai által bejelentendő információkat a III. melléklet sorolja fel.
         
         
            5. cikk
            Amennyiben az illetékes hatóságok nem teljesítik a 4. cikk (3) és (4) bekezdésében megállapított jelentéstételi kötelezettségüket az ott meghatározott határidőn belül, a Bizottság emlékeztetőt küld a Zöld-foki-szigetek illetékes hatóságainak, és felkéri őket, hogy tíz munkanapon belül nyújtsák be a kért információkat. Amennyiben a Zöld-foki-szigetek illetékes hatóságai a megadott határidőn belül nem válaszolnak a felkérésre, a Bizottság felfüggesztheti az e rendeletben előírt eltérést. A felfüggesztés nem hosszabbítja meg az e rendeletben, valamint az 1. és 2. mellékletében meghatározott időtartamot. A felfüggesztésről értesíteni kell a Zöld-foki-szigetek illetékes hatóságait, és a felfüggesztést ki kell hirdetni a Hivatalos Lap C sorozatában.
         
         
            6. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2021. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. június 11-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 269., 2013.10.10., 1. o.
         
         
            (2)  Az Európai Parlament és a Tanács 978/2012/EU rendelete (2012. október 25.) az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről (HL L 303., 2012.10.31., 1. o.).
         
            (3)  A Bizottság (EU) 2015/2446 felhatalmazáson alapuló rendelete (2015. július 28.) a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.29., 1. o.).
         
            (4)  A Bizottság (EU) 2019/561 végrehajtási rendelete (2019. április 8.) az elkészített vagy konzervált tonhalfilé tekintetében az (EU) 2015/2446 felhatalmazáson alapuló rendeletben a preferenciális származásra vonatkozóan meghatározott szabályok alól a Zöld-foki-szigetek számára biztosítandó ideiglenes eltérésről (HL L 98., 2019.4.9., 13. o.).
         
            (5)  A Bizottság (EU) 2019/620 végrehajtási rendelete (2019. április 17.) az elkészített vagy konzervált makrélafilék és az elkészített vagy konzervált tonmakréla- vagy páncélosmakrahal-filék tekintetében az (EU) 2015/2446 felhatalmazáson alapuló rendeletben a preferenciális származásra vonatkozóan meghatározott szabályok alól a Zöld-foki-szigetek számára biztosítandó ideiglenes eltérésről (HL L 108., 2019.4.23., 1. o.).
         
            (6)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).
      
      
         
            I. MELLÉKLET
            
                        
                           Rendelésszám
                        
                     
                     
                        
                           KN-kód
                        
                     
                     
                        
                           TARIC-kód
                        
                     
                     
                        
                           Árumegnevezés
                        
                     
                     
                        
                           Időszakok
                        
                     
                     
                        Éves mennyiség (nettó tömeg tonnában)
                     
                  
                        09.1602
                     
                     
                        1604142100 
                        1604142690 
                        1604142800 
                        1604207050 
                        1604207055 
                        1604143190 
                        1604143690 
                        1604143800 
                        1604207099 
                        0304870090 
                        1604144120 
                        1604144629 
                        1604144820 
                        1604207045 
                        0304870020 
                        1604144130 
                        1604144830 
                     
                     
                        10
                     
                     
                        Bonitó (Katsuwonus pelamis) elkészített vagy konzervált filéje és törzsrésze
                        Sárgaúszójú tonhal (Thunnus albacares) elkészített vagy konzervált filéje és törzsrésze
                        Nagyszemű tonhal (Thunnus obesus) elkészített vagy konzervált filéje és törzsrésze
                        Elkészített germon (Thunnus alalunga)
                     
                     
                        2021.1.1-jétől 2021.12.31-ig
                        2022.1.1-jétől 2022.12.31-ig
                        2023.1.1-jétől 2023.12.31-ig
                     
                     
                        5 000  tonna
                        3 500  tonna
                        2 500  tonna
                     
                  
      
      
         
            II. MELLÉKLET
            
                        
                           Rendelésszám
                        
                     
                     
                        
                           KN-kód
                        
                     
                     
                         
                     
                     
                        
                           Árumegnevezés
                        
                     
                     
                        
                           Időszakok
                        
                     
                     
                        Éves mennyiség (nettó tömeg tonnában)
                     
                  
                        09.1647
                     
                     
                        1604 15 11 
                        ex 1604 19 97 
                     
                     
                         
                     
                     
                        Makréla (Scomber scombrus, Scomber japonicus, Scomber colias) elkészített vagy konzervált filéje
                     
                     
                        2021.1.1-jétől 2021.12.31-ig
                        2022.1.1-jétől 2022.12.31-ig
                        2023.1.1-jétől 2023.12.31-ig
                     
                     
                        3 000  tonna
                        2 500  tonna
                        2 000  tonna
                     
                  
                        09.1648
                     
                     
                        1604 20 90 
                        ex 1604 19 97 
                     
                     
                         
                     
                     
                        Tonmakréla vagy páncélosmakrahal (Auxis thazard, Auxis rochei) elkészített vagy konzervált filéje
                     
                     
                        2021.1.1-jétől 2021.12.31-ig
                        2022.1.1-jétől 2022.12.31-ig
                        2023.1.1-jétől 2023.12.31-ig
                     
                     
                        1 000  tonna
                        1 000  tonna
                        1 000  tonna
                     
                  
      
      
         
            III. MELLÉKLET
            A Zöld-foki-szigetek illetékes hatóságai által bejelentendő, a 4. cikk (4) bekezdésében említett intézkedések
            A 4. cikk (4) bekezdésében említett jelentésnek tartalmaznia kell a Zöld-foki-szigetek illetékes hatóságai által a következők biztosítása érdekében hozott intézkedések részletes leírását:
            
                        a)
                     
                     
                        a tagállamok vámhatóságainak kérésére minden egyes kérelem esetében elvégzik a termékek származó státusának ellenőrzését az (EU) 2015/2447 végrehajtási rendelet 109. cikkében megállapított határidőkön belül;
                     
                  
                        b)
                     
                     
                        az (EU) 2015/2446 felhatalmazáson alapuló bizottsági rendelet 44. cikke (1) bekezdésének h) pontjában említett tengeri halászati termékek származó státusának ellenőrzése magában foglalja a fogás helyének ellenőrzését, valamint hogy az említett felhatalmazáson alapuló rendelet 44. cikke (1) bekezdésének h) pontjában említett, a felségvízen kívül a tengerből kinyert más termékek származó státusának ellenőrzése magában foglalja a hajó tulajdonosi viszonyainak ellenőrzését;
                     
                  
                        c)
                     
                     
                        az (EU) 2015/2447 végrehajtási rendelet 108. cikke (1) bekezdésének b) pontjában említett ellenőrzéseket az exportőröknél az említett végrehajtási rendelet 108. cikkének (2) bekezdésével összhangban megfelelő kockázatelemzési kritériumok alapján meghatározott időközönként végzik;
                     
                  
                        d)
                     
                     
                        megfelelő utasítások, képzések, szemináriumok és/vagy webalapú információk révén a Zöld-foki-szigetek exportőrei és kormányzati tisztviselői megfelelő tájékoztatást kapnak a GSP alkalmazásában a preferenciális származásra vonatkozó szabályokról és a kapcsolódó eljárásokról.
                     
                  A valamely tagállam vámhatóságaitól kapott származás-ellenőrzési kérelmekre vonatkozóan készített, a fenti a) pontban említett intézkedésekről szóló jelentésnek tartalmaznia kell a következő elemeket:
            
                        •
                     
                     
                        a származás-ellenőrzési kérelem hivatkozási száma és dátuma;
                     
                  
                        •
                     
                     
                        a kérelmet küldő tagállam [a kérelmező tagállam];
                     
                  
                        •
                     
                     
                        a kérelem zöld-foki-szigeteki illetékes hatóságok általi kézhezvételének időpontja;
                     
                  
                        •
                     
                     
                        az érintett termékek (HR-kód és a termékek leírása);
                     
                  
                        •
                     
                     
                        az az időpont, amikor a választ megküldték a kérelmező tagállamnak;
                     
                  
                        •
                     
                     
                        adott esetben a kérelem késedelmes megválaszolásának okai;
                     
                  
                        •
                     
                     
                        a kérelem értékelése a Zöld-foki-szigetek illetékes hatóságai által (azaz hogy megerősítették-e a származásmegjelölő nyilatkozatban bejelentett származást).
                     
                  A fenti c) pontban említett intézkedésekről szóló jelentésnek a következő elemeket kell tartalmaznia:
            
                        •
                     
                     
                        az elvégzett ellenőrzések száma;
                     
                  
                        •
                     
                     
                        az illetékes hatóságok által a kockázatok értékelésére és az exportőrök rendszeres ellenőrzései közötti időközök meghatározására használt kockázatelemzési kritériumok;
                     
                  
                        •
                     
                     
                        az ellenőrzések során alkalmazott módszertan;
                     
                  
                        •
                     
                     
                        arra vonatkozó információ, hogy az illetékes hatóságok előírták-e (egyes) exportőrök számára, hogy az (EU) 2015/2447 végrehajtási rendelet 108. cikkének (2) bekezdésével összhangban nyújtsák be az általuk kiállított származásmegjelölő nyilatkozatok másolatát vagy jegyzékét az (EU) 2015/2447 végrehajtási rendelet 108. cikke (1) bekezdésének b) pontjában említett ellenőrzések elvégzése céljából;
                     
                  
                        •
                     
                     
                        tájékoztatás arról, hogy az ellenőrzések kimutatták-e, hogy a zöld-foki-szigeteki exportőrök megértették az alkalmazandó származási szabályokat és a kapcsolódó eljárásokat;
                     
                  
                        •
                     
                     
                        a helytelen származásmegjelölő nyilatkozat kiállítása miatt az exportőrre kiszabott korrekciós intézkedések és/vagy szankciók.
                     
                  A fenti d) pontban említett intézkedésekről szóló jelentésnek tartalmaznia kell a GSP alkalmazásában a preferenciális származás szabályaira és a kapcsolódó eljárásokra vonatkozó utasításokat, dokumentumokat és képzési anyagokat, amelyeket a Zöld-foki-szigetek exportőreinek és kormánytisztviselőinek tájékoztatására használnak.
            A 4. cikk (3) és (4) bekezdésében említett jelentések naprakésszé teszik az előző jelentésekben megadott információkat.